Bukedde Online - Lukwago agasimbaganye n’omugagga Yanga
Lukwago agasimbaganye n’omugagga Yanga
Ab’e Kawempe batandise okusonda ez’Oluwalo...
Enguudo ezibadde ziyimbya Bannakampala endubaale...
Ababiri buli omu aludde ng’ayogerera munne ebisongovu. Lukwago agamba nti Yanga anyigiriza abasuubuzi ate ne Lukwago nti ayingiza entalo z’ebyobufuzi mu bizimbe.
Mu nsisinkano eyabaddewo ku Lwokuna ku ssaawa 6:00 ez’omu ttuntu ku kizimbe kya Qualicel, Lukwago yabuuzizza Yanga lwaki ye ne bagagga banne bayitirizza okweyagaliza bokka ne batalumirirwa bapangisa babayimirizaawo!
Yagambye nti embeera y’olutalo eriwo mu bizimbe mu Kampala esobola okuggwaawo singa abagagga bakkiriza okuteesa n’abapangisa naye bwe kirema abakulembeze bagenda kwegatta ku bapangisa ensonga bazitwale mu mateeka gabalamule.
Yagambye nti olutalo mu bizimbe luvudde ku mbeera y’akabondo k’abagagga ab’olubatu abaguze ekibuga kumpi kukimalawo ne batuuka n’okulowooza nti basobola okukiggala emirimu gy’abapangisa ne gisannyalala.
Ebigambo bya Lukwago byasaanudde Yanga n’ayagala okusituka mu katebe mwe yabadde atudde. Lukwago bwe yamaze okwogera, abasuubuzi ne baweebwa omukisa okubaako bye boogera n’okubuuza omugagga Yanga.
Abakulembeze b’abasuubuzi okuli Hussein Kato ne Ibrahim Mboowa baakwasizza Yanga akazindaalo ayanukule ebibuuzo ng’ebisinga byabadde bikomerera Yanga n’abagagga abalala.
Yanga ng’atandika okwogera yajjukizza Lukwago nti ekirungi munnamateeka era amusuubira okumanya okutaputa ebiwandiiko okuli n’ebyapa. Era yamusabye ataputire abasuubuzi ebiwandiiko bategeere bulungi obwannannyini bw’ebizimbe n’obuyinza bw’omupangisa we bukoma.
Yamuwadde empapula n’amusaba agende azitunulemu ayambe abasuubuzi abalowooza nti ebizimbe bya Charles Muhangi, okutegeerera ddala ani nnyini byo! Yagambye nti ye talina lutalo lwonna na basuubuzi wabula ayagala basasule nga bwe babadde basasula bulijjo.
DRAKE LUBEGA AYIMIRIZZA SSENTE EZ’EMABEGA
Ate Drake Lubega bwe yakubiddwa essimu yategeezezza nti ssente abasuubuzi ze babadde beekwasa ez’emyezi egy’emabega aziyimirizza kati ayagala za guno (March). Yagambye nti abadde akuma omuliro mu basuubuzi, Mutwalibu Waggwa yamugobye naye bw’anaasasula talina lutalo naye.
“Oba bannabyabufuzi babalumirirwa babatwale mu maduuka ga KCCA agali ku paaka ya takisi enkadde. Okuzimba mu Kampala tekuva mu kwekalakaasa.
Naffe tuli basuubuzi era bwe baba balaba nti mbayisa bubi bave mu bizimbe byange bisigale nga bikalu...,” Lubega bwe yacwanye.
Omumyuka w’atwala poliisi mu Kampala Metropolitan Denis Namuwoza yagambye nti poliisi yabaddewo okulaba nga tewabaawo atabangula emirembe.